OʻZBEKISTON RESPUBLIKASI OʻRMON FONDI YERLARIDA OVChILIK XOʻJALIGINI TAShKIL ETISh VA YuRITISh ChORA-TADBIRLARI TOʻGʻRISIDA
(resolution, 2017-07-31)

Oʻzbekiston Respublikasi oʻrmon fondi hududida ovchilik xoʻjaligini boshqarishni takomillashtirish, hayvonot dunyosini nazorat qilish, qoʻriqlash va takroriy ishlab chiqarishni kuchaytirish, moʻyna va baliq etishtirishni, yovvoyi qushlarni koʻpaytirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat oʻrmon qoʻmitasi huzurida toʻla xoʻjalik hisobi asosida Ovchilik xoʻjaligi, qoʻriqxonalar va milliy parklar boshqarmasi (Ovchilik bosh boshqarmasi)ni tashkil etish toʻgʻrisidagi taklifi qabul qilinsin. Ovchilik xoʻjaligi, qoʻriqxonalar va milliy parklar bosh boshqarmasining xodimlari soni 22 kishidan, yillik ish haqi fondi 1379 ming soʻmdan iborat qilib belgilansin, ularning 1173 ming soʻmi tasarrufidagi korxonalarning ajratmalari hisobidan va 206 ming soʻmi ovchilik xoʻjaligi, qoʻriqxonalar va milliy parklar boʻlimining 3 kishidan iborat xodimlarini saqlash uchun budjetdan ajratiladigan mablagʻlar hisobidan boʻladi. Oʻzbekiston Respublikasi Qishloq va suv xoʻjaligi vazirligi huzuridagi Oʻrmon xoʻjaligi bosh boshqarmasining Qoʻriqxonalar, milliy tabiiy bogʻlar va ovchilik xoʻjaligi boshqarmasi zimmasiga quyidagilar yuklatilsin: dasturlar, chizmalar, muhofaza qilish loyihalarini ishlab chiqishda va ularni amalga oshirishda ishtirok etish, hayvonot dunyosi va uning yashash muhitidan foydalanish va uni tiklash; oʻrmon fondi yerlarida hayvonlarni muhofaza qilishni taʼminlash; davlat ovchilik xoʻjaliklari tashkil etish va ularni boshqarish; hayvonlarning davlat hisobi va ularning olib qoʻyilishi hajmlari hisobini amalga oshirish, hayvonot dunyosi davlat kadastrini yuritishda ishtirok etish; Oʻzbekiston Respublikasi Davlat tabiatni muhofaza qilish qoʻmitasi tomonidan ajratiladigan kvotalar asosida hayvonot dunyosidan foydalanuvchilarga uning tasarrufidagi ov qilinadigan yerlarda hayvonlarni ovlashga ruxsatnomalar berish; Oʻzbekiston Respublikasi Davlat tabiatni muhofaza qilish qoʻmitasi bilan kelishilgan holda oʻrmon fondi yerlarida ov qilinadigan yerlarni hayvonot dunyosidan foydalanuvchilarga biriktirib qoʻyish; Qoʻriqxonalar, milliy tabiiy bogʻlar va ovchilik xoʻjaligi boshqarmasiga gʻayriqonuniy ovchilik oqibatida yetkazilgan zarar uchun daʼvo qilish hamda hayvonot dunyosidan foydalanish va muhofaza qilish qoidalarini buzganlik uchun maʼmuriy yoki jinoiy javobgarlikka tortish toʻgʻrisida ariza berish huquqi berilsin. 2. Qishloq va suv xoʻjaligi vazirligi huzuridagi Oʻrmon xoʻjaligi bosh boshqarmasiga zaharli ilonlar va boshqa qimmatbaho hayvonlar (shu jumladan, baliqlar) saqlanadigan va koʻpaytiriladigan serpentariylar, pitomniklar, hayvonot fermalarini hamda moʻynachilik, shuningdek, ovchilik va baliqchilik mahsulotlarini qayta ishlaydigan, sotadigan sexlarni tashkil etishga, xorijiy ovchilik turizmi boʻyicha qoʻshma korxonalar ochishga ruxsat berilsin. 3. Oʻzbekiston Respublikasi Fanlar Akademiyasi, Oʻzbekiston qishloq xoʻjaligi fanlari akademiyasi qoʻriqxonalar va zakazniklarda ilmiy faoliyatni takomillashtirish va muvofiqlashtirish tadbirlarini ishlab chiqsinlar, bunda nodir va yoʻqolib borayotgan oʻsimliklar, hayvonlar va parrandalar turlarini saqlab qolishga, ovchilik xoʻjaligini oqilona boshqarish maqsadida ovlanadigan hayvonlar sonini qayta tiklashga alohida eʼtibor bersinlar. 4. Oʻzbekiston Respublikasi Adliya vazirligi bir oy muddat ichida meʼyoriy hujjatlarga mazkur qarordan kelib chiquvchi oʻzgarishlar toʻgʻrisida taklif kiritsinlar.